《名都篇》
明代·陆粲

名都天下饶，闾里藏豪雄。跹跹轻侠子，结友相追从。

依凭董君宠，著籍期门中。联骑出近郊，翩翩若游龙。

击毬平乐观，逐兽长杨宫。纵横驰道上，意气轻王公。

司𨽻不敢呵，敛手避其锋。暮投北里馆，张组陈歌钟。

嘉肴列千名，酒醴旨且丰。坐拥燕赵姬，巧笑姿芳秾。

转喉变新声，折肢舞回风。为欢竟永夜，挥霍千金空。

天明掉臂去，复会平陵东。日月信徂迈，淫乐何终穷。

作者简介：（1494—1551）明苏州府长洲人，字子余，一字浚明，号贞山。嘉靖五年进士。官工科给事中，敢直言。以争张福(旧作“张福达”)狱，下诏狱廷杖。寻上疏论张璁、桂萼专擅朝事，谪贵州都镇驿丞，迁永新知县，以念母乞归。有《左传附注》、《春秋胡氏传辨疑》、《左氏春秋镌》、《陆子余集》。